b'\n_START_ARTICLE_\nRastafarijanstvo\n_START_PARAGRAPH_\nRastafarijanstvo je versko gibanje, ki sprejema Haileja Selassieja I., zadnjega cesarja Etiopije, za d\xc5\xbeaja (Jah) (rastafarijski naziv za inkarniranega boga, kraj\xc5\xa1a oblika od Jehova, ki jo najdemo v Psalmih 68,4 v Bibliji kralja Jakoba) in del svete Trojice kot mesija, katerega vrnitev je bila napovedana in obljubljena v Svetem pismu._NEWLINE_Sam naziv rastafarijstvo izhaja iz Ras (\xe2\x80\x98princ, vojvoda, glavar ...\xe2\x80\x99) Tafari Makonen, predkronskega imena Haileja Selassieja I. S\xc3\xa1mo gibanje se je za\xc4\x8delo v tridesetih letih 20. stoletja na Jamajki med pripadniki \xc4\x8drnega delavskega razreda in kme\xc4\x8dkega prebivalstva, iz\xc5\xa1lo pa je iz razlag Svetega pisma, deloma temelje\xc4\x8dih na Selassiejevem statusu edinega afri\xc5\xa1kega monarha popolnoma neodvisne dr\xc5\xbeave in na njegovem nazivu Kralj kraljev, Gospod gospodov in Zmagoviti Judov lev. Drugi dejavniki, ki so vodili do njegovega pove\xc4\x8danja, so kajenje kanabisa, afrocentri\xc4\x8dna dru\xc5\xbebena in politi\xc4\x8dna prizadevanja, ki vklju\xc4\x8dujejo nauke jamaj\xc5\xa1kega publicista in organizatorja Marcusa Mosiaha Garveyja, ki je bil velikokrat ozna\xc4\x8den za preroka, katerega politi\xc4\x8dno in kulturno videnje je pomagalo navdihniti novo svetovno gibanje in pogled. Gibanje obi\xc4\x8dajno imenujejo rastafarijanstvo, \xc4\x8deprav imajo nekatere raste ta izraz za nepravilen._NEWLINE_S selitvijo in preko popularne kulture (npr. Robert Nesta \xc2\xbbBoba\xc2\xab Marleya) se je rastafarijanstvo raz\xc5\xa1irilo po velikem delu sveta, tako da je leta 2000 \xc5\xa1telo gibanje nad milijon pripadnikov. Pribli\xc5\xbeno 5\xe2\x80\x9310 odstotkov Jamaj\xc4\x8danov se razgla\xc5\xa1a za pripadnike rast. Mnogi rastafarijanci so popolni vegetarijanci (I-tal), kar dejansko pomeni predpisano hrano po starozaveznih Mojzesovih knjigah \xe2\x80\x93 Tretji (Levitik) in Peti (Devteronomij).\n_START_SECTION_\nNauki in osnovne zna\xc4\x8dilnosti\n_START_PARAGRAPH_\nRastafarijanstvo se je razvilo med zatiranim ljudstvom, ki je \xc4\x8dutilo, da mu dru\xc5\xbeba ne more ponuditi ni\xc4\x8d razen \xc5\xa1e ve\xc4\x8d trpljenja. Raste sogla\xc5\xa1ajo z dolo\xc4\x8denimi pogledi na to, kako naj \xc5\xbeivijo Afri\xc4\x8dani, in na obnovitev kulture, ki jim je bila odvzeta, ko so njihove prednike na ladjah kot su\xc5\xbenje pripeljali na Jamajko, v domovino gibanja. Odvzem bogate kulture se \xc5\xa1e posebej odra\xc5\xbea v pesmih roots rock reggaeja (Bring back the money with the sign of the Lion)._NEWLINE_Rastafarijanski nauk se bistveno razlikuje od vodil obi\xc4\x8dajnega sodobnega zahodnega mi\xc5\xa1ljenja. Rastafarijanci v primerjavi z mnogimi sodobnimi religijskimi in kr\xc5\xa1\xc4\x8danskimi skupinami, ki verjamejo v\xc2\xa0\xc2\xbbprihodnjo mo\xc4\x8d\xc2\xab, poudarjajo vdanost zamisli\xc2\xa0\xc2\xbbSiona\xc2\xab\xc2\xa0(Zion) in ne sprejemajo sodobne dru\xc5\xbebe, v njihovem izrazju sodobnega Babilona.\xc2\xa0\xc2\xbbBabilon\xc2\xab\xc2\xa0v tem primeru pomeni upiranje\xc2\xa0\xc2\xbbresni\xc4\x8dnemu Zemeljskemu vladarju\xc2\xab\xc2\xa0(Earth Rightful Ruler, (Jah)) vse od \xc4\x8dasa kralja Nimroda. (Mash up the Babylon system)._NEWLINE_Ta\xc2\xa0\xc2\xbbna\xc4\x8din \xc5\xbeivljenja\xc2\xab\xc2\xa0ne vsebuje le umske privolitve ali\xc2\xa0\xc2\xbbprepri\xc4\x8danja\xc2\xab\xc2\xa0oziroma\xc2\xa0\xc2\xbbvere\xc2\xab, na katero tako velikokrat gledajo, temve\xc4\x8d vsebuje tudi iskanje, v\xc3\xa9denje in znanje o resni\xc4\x8dni istovetnosti nekoga. Slediti in obo\xc5\xbeevati delo Ras Tafarija je iskanje, raz\xc5\xa1irjanje in\xc2\xa0\xc2\xbbutiranje\xc2\xab\xc2\xa0edinstvene poti, zaradi \xc4\x8desar se je vsak posamezni rasta upravi\xc4\x8deno rodil. Slu\xc4\x8dajno beseda rasta v razli\xc4\x8dnih indoiranskih jezikih pomeni\xc2\xa0\xc2\xbbsmer\xc2\xab\xc2\xa0ali\xc2\xa0\xc2\xbbpot\xc2\xab. V zahodnem svetu sicer velja prepri\xc4\x8danje, da je bil Selassie navaden diktator, saj svoje dr\xc5\xbeave ni uspel posodobiti, da bi se otresla zakoreninjenega fevdalizma in rev\xc5\xa1\xc4\x8dine. Tudi po njegovi nasilni smrti 27. avgusta 1975 je ve\xc4\x8dina rast izrazila, da \xc5\xbeivi (Jah live) in da je to stvar, o kateri se bo \xc5\xa1e razpravljalo. Negu\xc5\xa1 negasti se je tudi kruto odzval na nekdanje etiopske partizanske poveljnike, ki so nekajkrat pripravili poskus atentata nanj, vendar tega raste v svojem izra\xc5\xbeanju ne navajajo. Zna\xc4\x8dilna je tudi njihova miselnost, da je on na svetu edini vreden mar\xc5\xa1alske uniforme, \xc4\x8deprav se voja\xc5\xa1ko ni uspel dokazati, saj je bila italijanska zasedba tedanje Abesinije oktobra 1935 morda prehuda in si je \xc5\xa1ele s pomo\xc4\x8djo zdru\xc5\xbeenih britanskih in etiopskih sil leta 1941 povrnil prestol Salomonske dinastije in re\xc5\xa1il dr\xc5\xbeavo pred odvisnostjo od italijanskega kolonianizma._NEWLINE_Religijo je te\xc5\xbeko kategorizirati, saj rastafarijanstvo nima centralizirane organizacije. Posamezni raste izpeljujejo resnico sami, kar posledi\xc4\x8dno vodi v mnogostranost prepri\xc4\x8danj, ki pa \xc5\xa1e vedno ostajajo pod skupnim okriljem rastafarijanstva.\n_START_SECTION_\nAfrocentrizem\n_START_PARAGRAPH_\nDru\xc5\xbebeno gledano je rastafarijanstvo odziv na rasisti\xc4\x8dno nepriznavanje \xc4\x8drnskega prebivalstva, ki ga je izkusilo tako v celotnem svetu, kjer je bil Selassie edini \xc4\x8drnski voditelj, priznan v mednarodnih krogih, kot tudi na Jamajki, kjer je bilo \xc4\x8drnsko prebivalstvo v tridesetih letih 20. stoletja na dnu dru\xc5\xbebenega lestvice, medtem ko sta bila na vrhu belo prebivalstvo ter kr\xc5\xa1\xc4\x8danska religija in sistem. Garveyjevo spodbujanje \xc4\x8drnskega prebivalstva, naj izrazi svoj ponos in svojo afri\xc5\xa1ko dedi\xc5\xa1\xc4\x8dino, je navdihnilo raste, da so sprejeli vse, kar je afri\xc5\xa1kega. U\xc4\x8dijo, da so bili v \xc4\x8dasu su\xc5\xbeenjstva miselno izrabljeni, da bi zavra\xc4\x8dali vse, kar je \xc4\x8drnskega in afri\xc5\xa1kega. Biti blizu naravi, afri\xc5\xa1kim savanam in njenim levom, v duhu, \xc4\x8de ne dejansko, je osrednja zna\xc4\x8dilnost predstave o afri\xc5\xa1ki kulturi in \xc5\xbeivljenju._NEWLINE_Ta afri\xc5\xa1ki pristop\xc2\xa0\xc2\xbbnaravnosti\xc2\xab\xc2\xa0se ka\xc5\xbee v dreadlocksih (dredih), gand\xc5\xbei, naravnem prehranjevanju in v vseh drugih pogledih \xc5\xbeivljenja rast. Prezirajo sodobni pristop (oziroma, kot sami gledajo na to, nepristop) k \xc5\xbeivljenju, saj naj bi bilo nenaravno in pretirano objektivno z zavra\xc4\x8danjem subjektivnosti. Raste menijo, da znanstveniki posku\xc5\xa1ajo odkriti, kako deluje svet, s pogledom nanj od zunaj, medtem ko je pri rastah obratno \xe2\x80\x93 nanj gledajo od znotraj. Posameznik je v rastafarijanstvu izredno pomemben in vsak rasta mora razumeti resnico sam oziroma sama._NEWLINE_Naslednja pomembna afrocentristi\xc4\x8dna identifikacija so zelena, zlata in rde\xc4\x8da barva,ki so nakazane v etiopski zastavi. So simbol rastafarijanskega gibanja in zvestobe rast, ki ga \xc4\x8dutijo do Haileja Selassieja I. (hatse), Etiopije in Afrike in odklanjajo vsakr\xc5\xa1no drugo sodobno dr\xc5\xbeavo, v kateri so \xc5\xbeiveli. Te barve lahko pogosto vidimo na oblekah in drugih okrasitvah. Rde\xc4\x8da predstavlja kri mu\xc4\x8dencev, zelena afri\xc5\xa1ko rastlinstvo, zlata pa bogastvo in blaginjo, ki jo Afrika lahko ponudi._NEWLINE_Veliko rastafarijancev se u\xc4\x8di amhar\xc5\xa1\xc4\x8dine, starodavnega etiopskega jezika, saj ga imajo za izvirni jezik, katerega je poleg franco\xc5\xa1\xc4\x8dine govoril tudi Haile Selassie I. Eden od razlogov tak\xc5\xa1nega nauka je tudi njihovo poistovetenje s skrbnimi Etiopci, \xc4\x8deprav prakti\xc4\x8dno ve\xc4\x8dina rast \xc5\xa1e naprej govori angle\xc5\xa1ko ali svoje materne jezike. Najbolj zna\xc4\x8dilna je jamaj\xc5\xa1ka angle\xc5\xa1\xc4\x8dina, ki jo govorci zaradi predolge nadvlade namerno izkrivljajo, v\xc4\x8dasih do neprepoznavnosti. Vendar pa je na primer jezik v besedilih, izra\xc5\xbeenih v reggae pesmih, zelo lep in tudi zelo jasen. Obstajajo pesmi ali deli pesmi, zapisani v amhar\xc5\xa1\xc4\x8dini.'